Diari Oficial de la Generalitat Valenciana


Sumari del DOGV 7670, del 02-12-2015 (2015/9612)

RESOLUCIÓ de 4 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 100/13-AIA Alacant.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7670

Data del DOGV
:   02-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9612


Data del document
:   04-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alacant
    * impacte ambiental

RESOLUCIÓ de 4 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 100/13-AIA Alacant. [2015/9612]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 100/13-AIA Alacant.  
  
«Declaració d'impacte ambiental  
Expedient: 100/13-AIA.  
Títol: Magatzem de recuperació i reutilització de metalls.  
Promotor: F&F Recmetal, SL.  
Representant Arístides Manyés Markina.  
Autoritat substantiva: Ajuntament d'Alacant.  
Localització: polígon industrial Pla de la Vallonga, carrer 6, número 22, bis, d'Alacant.  
  
Descripció del projecte  
L'objecte del projecte és obtindre la llicència ambiental per a instal·lar l'activitat de magatzem de recuperació i reutilització de metalls d'acord amb la Llei 2/2006, de 5 de maig, de prevenció de la contaminació i qualitat ambiental, en vigor en el moment d'iniciar la tramitació d'aquest expedient.  
L'activitat s'ubica en el polígon industrial Pla de la Vallonga, carrer 6, número 22, bis, d'Alacant, en una parcel·la que disposa d'una superfície total de 2159,11 m², sent la superfície construïda de 1343,63 m².  
  
La nau disposa de dues plantes: una planta baixa amb una superfície de 1265,63 m², on es realitza l'activitat d'emmagatzematge, i una planta primera, de 34,50 m², on es disposen oficines. La nau és d'estructura metàl·lica i coberta lleugera, a dues aigües, de xapa conformada. Els tancaments són de bloc de formigó lluïts en l'interior. La distribució del material en la nau es dividirà en dues zones: una d'emmagatzematge a granel o en bidons, on la distribució exacta de materials variarà en funció de les necessitats, i una altra d'emmagatzematge en prestatgeries.  
  
Disposa d'aigua potable subministrada per la xarxa d'abastiment municipal.  
Segons el projecte, les aigües fecals dels lavabos, juntament amb les de neteja i les pluvials, són evacuades a la xarxa general de sanejament del municipi. La xarxa de sanejament connectarà directament amb la xarxa municipal.  
Disposa de subministrament elèctric i d'instal·lació per a circuit de força motriu per a enllumenat i maquinària. Entre la maquinària indica bàscula de camions, porta automàtica, aire condicionat i escalfador elèctric.  
  
Procés industrial  
L'empresa Recmetal, SL, pretén dedicar-se a la compra i emmagatzematge temporal de material de ferralles i arreplega de bateries, per a després vendre-ho sense cap tipus de tractament, manipulació o transformació a la Fercometal, SL, empresa que disposa de les autoritzacions com a gestor de residus corresponents.  
El procés industrial es descriu com:  
- Classificació, separació i emmagatzematge per espècies.  
- Transport per mitjans propis o contractats a les naus de l'empresa Fercometal, SL, en Alaquàs, València.  
Segons projecte, les matèries primeres a utilitzar s'obtindran de la recuperació de distints materials metàl·lics i ferralles procedents de la branca industrial, metal·lúrgica, construcció, mecanització de metalls i de l'emmotlament. Els residus, segons classificació de l'Ordre MAM/304/2002, que està previst recuperar són:  
Residus no perillosos  
12 01 01 Llimadures i borumballes de metalls ferris.  
12 01 02 Pols i partícules de metalls ferris.  
12 01 03 Llimadures i borumballes de metalls no ferris.  
12 01 04 Pols i partícules de metalls no ferris.  
15 01 04 Envasos metàl·lics.  
16 01 17 Metalls ferris.  
16 01 18 Metalls no ferris.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10.  
20 01 40 Metalls.  
Residus perillosos  
16 06 01\* Bateries de plom.  
El projecte contempla les fitxes tècniques i la informació de la perillositat, caràcter nociu o molèsties que pogueren derivar-se dels residus i menciona alguns dels gestors encarregats de la seua recollida.  
Les quantitats estimades de recollida són 800-1000 tones a l'any de residus no perillosos i 400-450 tones a l'any de residus perillosos. El volum de compra i emmagatzematge és inferior a 10 tones al dia.  
  
S'observarà sempre un control estricte per part del personal especialitzat en la manipulació, el registre, les quantitats i el transport.  
De tots els vehicles que s'utilitzaran, incloent-hi el carretó, s'efectuen manteniments en tallers oficials, que garanteixen la recollida adequada d'olis i altres materials.  
Tramitació administrativa  
El 24 de setembre de 2013, l'Ajuntament d'Alacant remet l'expedient a fi d'obtindre la declaració d'impacte ambiental, tràmit preceptiu i previ a la concessió de la llicència ambiental. A l'ofici de remissió s'adjunta:  
- Expedient administratiu, que inclou el certificat d'informació pública.  
- Projecte d'activitat i annexos.  
- Estudi d'impacte ambiental (EIA) i annex.  
El 21 de novembre de 2014 l'Ajuntament remet per correu electrònic el certificat de compatibilitat urbanística.  
El 27 de novembre de 2014 es rep informació del Servei de Residus que indica que l'activitat ha ampliat la quantitat i el tipus de residus que gestiona posteriorment al tràmit d'informació pública, per la qual cosa el 9 de desembre de 2014 es requereix a l'ajuntament i als promotors aclariments respecte d'aquestes modificacions. El 25 de maig de 2015 es rep resposta de l'Ajuntament, en la qual indica que no hi haurà modificació respecte a la quantitat i el tipus de residus presentats en el projecte i els annexos.  
El certificat d'informació pública s'emet amb data 14 d'agost de 2013 i indica que la publicació es va realitzar en el Butlletí Oficial de la Província d'Alacant número 128, de data 9 de juliol de 2013, sense que s'hi hagen presentat al·legacions. En el butlletí esmentat es comprova que l'expedient, juntament amb l'EIA, ha sigut exposat al públic per un període de 30 dies.  
Consideracions ambientals  
L'activitat es realitzarà en sòl urbà industrial l'emplaçament i l'ús del qual està d'acord amb les ordenances municipals i el pla general d'ordenació urbana, segons s'indica en el certificat de compatibilitat urbanística emés per l'Ajuntament. Consultat el visor web intern de cartografia de la CITMA, no s'observen afeccions ambientals ressenyables quant a la ubicació.  
No es veuran afectats la vegetació, la fauna ni el paisatge perquè la nau es localitza en sòl urbà industrial, ni hi ha materials o procés industrial que puga afectar el clima o el microclima de la zona.  
Les principals afeccions ambientals associades a l'activitat són les següents:  
1. A l'atmosfera  
Principalment a causa de:  
- Producció de gasos degut a la utilització de vehicles per al transport i a la maquinària elevadora en el moviment interior de materials.  
  
- Producció de sorolls i vibracions: presenta un estudi acústic que analitza els nivells de soroll en l'explotació, l'aïllament que produeixen els tancaments i justifica que no se sobrepassaran els límits dels nivells de soroll transmesos a la zona. Així mateix, es compromet a realitzar auditories acústiques en els termes que estableix el Decret 266/2004, de 3 de desembre, del Consell. Com a mesures correctores indica la insonorització el local per mitjà de tancaments de grossària adequada i la fixació dels aparells accionats per electromotor per mitjà de tacs o suports antivibratoris del tipus Silent-Block o semblants.  
  
- Producció de pols a causa del moviment de la ferralla. La ventilació de la pols es realitzarà en recintes tancats amb extractors i controlats amb filtres metàl·lics amb decantació de pols i posterior arreplega de bidons. Com a mesures correctores l'EIA estableix l'agranat i l'emmagatzemat dues vegades per setmana.  
La qualitat atmosfèrica no es veurà afectada significativament atés que l'activitat es troba ubicada en l'interior de la nau. El transport s'efectuarà amb vehicles i conductors autoritzats per al transport de mercaderies perilloses. Disposarà de lona per a tapar la mercaderia.  
2. Al sòl  
Com a mesures protectores i correctores en el projecte s'estableixen:  
- Sòl impermeabilitzat.  
- Emmagatzematge a granel o en bidons de 200 litres amb tapa de plàstic o metàl·lica.  
- Sempre sota sostre.  
- Respecte als residus de plom, envasat en contenidors o bidons de transport.  
- Les bateries, es mantindran els contenidors en lloc ventilat i sec, amb material absorbent tampó (bicarbonat sòdic) pròxim.  
Per als possibles vessaments d'olis de les màquines, portapalets, vehicles de transport, etc., i manipulació dels residus, s'utilitzaran terres absorbents apropiades. El material absorbent, una vegada haja sigut utilitzat, es depositarà en envasos adequats i es gestionarà per mitjà de gestors autoritzats.  
Com a mesures preventives, a fi d'evitar l'eixida a l'exterior de la nau de qualsevol abocament o vessament, l'EIA ens indica que s'ha construït una arqueta amb cubeta i bomba, per a l'extracció dels possibles fluids i en les zones més conflictives s'ha reforçat l'impermeabilitzat del sòl.  
3. A les aigües  
Segons indica l'EIA, no existirà llavat dels materials que s'emmagatzemen, i la neteja de les instal·lacions es farà per agranat. El manteniment dels vehicles utilitzats, incloent-hi el carretó, s'efectuarà en tallers oficials que garanteixen l'arreplega d'olis i lubricants. No hi haurà abocaments residuals excepte els provinents dels serveis sanitaris per a la neteja personal. En ser la nau coberta, s'eviten lixiviats deguts a aigües pluvials. En el cas d'incendi, s'utilitzarà sempre bromera per a sòlids ABC, no s'usarà mai sistemes on s'utilitze aigua per a l'apagat.  
  
Per tot això, no s'afecta les aigües superficials ni subterrànies.  
La xarxa de sanejament es connectarà directament a la xarxa del polígon industrial Pla de la Vallonga d'Alacant. Els abocaments seran assimilables als domèstics.  
4. Mitjà socioeconòmic  
L'establiment d'aquesta empresa incrementarà els nivells d'ocupació de la zona perquè afecta directament la plantilla d'empleats que hi treballen, i indirectament les empreses del transport, de reciclatges de ferralles i, en general, les empreses dedicades a la mecanització, fosa i modelatge de peces. Es considera aquest impacte com a positiu.   
  
L'EIA preveu la plantació d'arbres en l'espai lliure al voltant de la nau. Així mateix proposa la instal·lació d'un cinturó verd que circumval·le tot el polígon.   
L'EIA haurà d'ampliar-se amb l'elaboració d'un programa de vigilància ambiental que garantisca el compliment de les recomanacions i mesures preventives i correctores establides. Es portarà un registre documentat del programa esmentat, que inclourà, a més del control documental de la recepció i l'entrega dels residus, el resultat dels controls i autocontrols periòdics legalment exigibles.  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus, i a la Llei 10/2000, de Residus de la Comunitat Valenciana, quedant sotmesa a la corresponent autorització administrativa per la conselleria competent en el medi ambient.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, que la desenvolupa.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions jurídiques  
1. El projecte examinat constitueix, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprèn de l'article 5 de la Llei d'Impacte ambiental i concordants del seu reglament.  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en les altres disposicions que se li apliquen.  
3. L'article 5 de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la llei esmentada.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de magatzem de recuperació i reutilització de metalls promoguda per Arístides Manyés Markina ubicada en el polígon industrial Pla de la Vallonga, carrer 6, número 22, bis, d'Alacant, sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueixen l'expedient avaluat, així com els condicionants establits a continuació:  
  
1. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindran, de l'òrgan competent en matèria de residus, les autoritzacions o inscripcions que corresponguen per al centre ubicat en el polígon industrial Pla de la Vallonga, carrer 6, número 22, bis, d'Alacant, per a l'exercici de l'activitat, la qual s'adaptarà a les condicions que l'esmentat òrgan establisca, d'acord amb la normativa en matèria de residus.  
3. El promotor mantindrà permanentment en vigor i a disposició de l'autoritat ambiental competent els compromisos d'acceptació de residus per gestors autoritzats que inclouran la totalitat dels residus generats per aquesta activitat.  
4. S'elaborarà un programa de vigilància ambiental que garantisca el compliment de les recomanacions i mesures preventives i correctores establides. Es portarà un registre documentat del programa esmentat als efectes d'acreditar l'adopció i l'execució de les mesures preventives i correctores proposades, i la comprovació de la seua eficàcia. Aquest registre documentat inclourà, a més del control documental de la recepció i entrega dels residus, el resultat dels controls i autocontrols periòdics legalment exigibles. La documentació estarà a disposició de les autoritats competents.  
5. Qualsevol modificació o ampliació del projecte presentat o qualsevol desviació dels previstos en l'estudi d'impacte ambiental, haurà de ser comunicada a l'òrgan ambiental competent, que establirà, si escau, l'aplicació de noves mesures correctores.  
  
Segon  
Aquesta declaració d'impacte ambiental no serà objecte de recurs sense perjuí que, si és el cas, n'escaiguen en via administrativa o judicial davant de l'acte pel qual s'autoritza el projecte.  
  
Tercer  
Publicar, en el Diari Oficial de la Comunitat Valenciana, aquesta declaració d'impacte ambiental d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.   
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013, és aplicable a esta declaració d'impacte ambiental.  
  
València, 28 de setembre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 4 de novembre de 2015.- El director general de Medi Natural i d'Avaluació Ambiental: Antoni Marzo i Pastor.